La Llei 25/1985, de 10 de desembre, dels consells escolars, va crear els consells escolars municipals i en desplegament d'aquesta Llei s'aprovà el Decret 404/1987, de 22 de desembre, regulador de les bases generals d'organització i de funcionament dels consells escolars municipals.
La Llei 22/1998, de 30 de desembre, de la Carta municipal de Barcelona, ha establert un règim específic per al Consell Escolar Municipal de Barcelona atès que l'article 127 disposa que aquest Consell Escolar, pel que fa al funcionament i a les competències, es regeix per l'ordenament aplicable als consells escolars territorials, i amb la mateixa finalitat, el règim dels consells escolars de districte és el que l'ordenament esmentat estableix per als consells escolars municipals.
Per tal d'atendre la singularitat del Consell Escolar Municipal de Barcelona, la Llei 7/2004, de 16 de juliol, de mesures fiscals i administratives, ha modificat la Llei 25/1985, de 10 de desembre, dels consells escolars, per tal d'afegir-hi una disposició addicional segona, que disposa que aquest Consell Escolar tindrà la composició específica que es determini per decret.
D'acord amb el que s'ha exposat, a proposta de la consellera d'Educació, amb l'informe del Consell Escolar de Catalunya, amb el dictamen de la Comissió Jurídica Assessora i amb la deliberació prèvia del Govern,
Composició del Consell Escolar Municipal de Barcelona
El Consell Escolar Municipal de Barcelona és presidit per l'alcalde o alcaldessa de Barcelona.
Les administracions educativa i municipal nomenaran sengles vicepresidents o vicepresidentes.
A més de les persones que ostentin la presidència i les vicepresidències, formaran part del Consell Escolar Municipal de Barcelona:
a) Vuit representants per cadascun dels sectors de professorat, alumnat i pares i mares d'alumnes, la meitat elegits pels representants dels consells escolars dels centres docents de titularitat pública i de titularitat privada als consells escolars de districte, d'entre ells mateixos, i l'altra meitat designats per les corresponents associacions sindicals, associacions o federacions.
b) Quatre representants del personal d'administració i serveis, la meitat elegits pels representants dels consells escolars dels centres docents de titularitat pública i de titularitat privada als consells escolars de districte, d'entre ells mateixos, i l'altra meitat designats per les corresponents associacions sindicals, associacions o federacions del sector.
c) Quatre directors/es de centres docents de titularitat pública, elegits entre aquells que siguin representants dels consells escolars dels centres als consells escolars de districte.
d) Quatre titulars de centres docents privats concertats, elegits entre aquells que representin els consells escolars dels centres als consells escolars de districte.
e) Cinc representants de l'administració educativa, designats pel Departament d'Educació.
f) Cinc representants de l'administració municipal, designats per l'Ajuntament de Barcelona.
g) Els/les presidents/es dels consells escolars de districte.
h) Dotze representants designats per institucions, organitzacions i associacions proposades per les administracions educativa i municipal de manera conjunta, d'acord amb llur representativitat en la vida educativa i social de la ciutat.
El/la secretari/ària és nomenat/da pel/per la president/a del Consell Escolar Municipal de Barcelona, assisteix a les reunions amb veu i sense vot i n'estén les actes.
La representació dels membres dels apartats a) i b) conjuntament no pot ser en cap cas inferior a una tercera part del total de membres del Consell.
El Consell Escolar Municipal de Barcelona adaptarà la seva composició al que disposa aquest Decret en el termini màxim de sis mesos des de la seva entrada en vigor.